ທ່ານ ບາຣັກ ໂອບາມາ ປະທານາທິບໍດີ ສະຫະລັດ ອາເມລິກາ ໄດ້ເລີ່ມເຄື່ອນໄຫວຢ້ຽມຢາມ ສາທາລະລັດ ປະຊາທິປະໄຕ ປະຊາຊົນລາວ ຢ່າງເປັນທາງການ ໃນຕອນເຊົ້າ ວັນທີ 6 ກັນຍາ 2016 ເຊິ່ງພິທີຕ້ອນຮັບ ໄດ້ຈັດຂຶ້ນ ຢ່າງສົມກຽດ ຢູ່ຫໍຄຳ ນະຄອນຫລວງວຽງຈັນ ໂດຍ ທ່ານ ບຸນຍັງ ວໍລະຈິດ ປະທານປະເທດ ແຫ່ງ ສປປ ລາວ ພ້ອມດ້ວຍຄະນະ ລັດຖະບານເຂົ້າຮ່ວມ.
ຈາກນັ້ນ ໄດ້ມີພິທີ ພົບປະສອງຝ່າຍ ທີ່ທຳນຽບປະທານປະເທດ ລະຫວ່າງ ທ່ານ ບຸນຍັງ ວໍລະຈິດ ພ້ອມຄະນະ ແລະ ທ່ານ ບາຣັກ ໂອບາມາ ພ້ອມຄະນະ. ພາຍຫລັງສຳເລັດ ການພົບປະເປັນທາງການ ຄະນະຜູ້ແທນສອງຝ່າຍ ໄດ້ເຂົ້າຮ່ວມງານລ້ຽງ ອາຫານທ່ຽງ ເປັນກຽດແກ່ທ່ານ ບາຣັກ ໂອບາມາ ຈັດໂດຍ ທ່ານ ບຸນຍັງ ວໍລະຈິດ. ໃນຕອນບ່າຍ ຂອງວັນດຽວກັນ ປະທານາທິບໍດີ ສະຫະລັດ ອາເມລິກາ ໄດ້ເດີນທາງໄປຍັງ ຫໍວັດທະນະທຳແຫ່ງຊາດ ແລະ ຂຶ້ນກ່າວຄຳປາໄສ ແບບເປີດກ້ວາງ ແກ່ນັກສຶກສາ, ຊາວໜຸ່ມ, ແມ່ຍິງ ແລະ ນັກທຸລະກິດ. ຈາກນັ້ນ ປະທານາທິບໍດີ ສະຫະລັດ ອາເມລິກາ ໄດ້ມີການພົບປະໂອ້ລົມ ກັບພະນັກງານ ສະຖານທູດ ອາເມລິກາ ປະຈຳ ສປປ ລາວ ທີ່ໂຮງແຮມແລນມາກ.
ສຳລັບ ໃນຕອນເຊົ້າ ຂອງວັນທີ 7 ກັນຍາ ປະທານາທິບໍດີ ສະຫະລັດອາເມລິກາ ຈະເຄື່ອນໄຫວຢ້ຽມຢາມ ສູນຟື້ນຟູຄົນພິການແຫ່ງຊາດ ແລະ ຈະເດີນທາງໄປຢ້ຽມຢາມ ເມືອງມໍລະດົກໂລກ ແຂວງຫລວງພະບາງ ໃນຕອນທ່ຽງ ໂດຍມີແຜນຢ້ຽມຊົມ ວັດຊຽງທອງ, ພົບປະນັກສຶກສາ ໂຄງການYSEALI ມະຫາວິທະຍາໄລ ສຸພານຸວົງ. ສ່ວນໃນວັນທີ 8 ກັນຍາ, ທ່ານ ບາຣັກ ໂອບາມາ ຈະໄດ້ຮັບກຽດເຂົ້າຮ່ວມ ກອງປະຊຸມສຸດຍອດ ອາຊຽນ-ສະຫະລັດ ອາເມລິກາ ຄັ້ງທີ 4 ແລະ ເຂົ້າຮ່ວມງານລ້ຽງອາຫານທ່ຽງ ກອງປະຊຸມສຸດຍອດ ອາຊີຕາເວັນອອກຄັ້ງທີ 11 ກ່ອນເດີນທາງຄືນປະເທດ .
ຂໍ້ມູນຈາກ: ຂປລ.